คลังสั่งยาสูบหารายได้เพิ่ม1.4แสนล้าน
คลังหมดท่าสั่งโรงงานยาสูบหาเงินเต็มที่ รุกตลาดนอกและล่างหารายได้เพิ่มเท่าตัว
27 ต.ค. 2555

คลังหมดท่าสั่งโรงงานยาสูบหาเงินเต็มที่ รุกตลาดนอกและล่างหารายได้เพิ่มเท่าตัว
นายทนุศักดิ์ เล็กอุทัย รมช.คลัง กำกับดูแลโรงงานยาสูบ กล่าวว่า ได้สั่งการให้โรงงานยาสูบทำแผนการตลาดขยายยอดขายบุหรี่เพิ่มมากขึ้น หลังจากที่รัฐบาลเพิ่มอัตราภาษีทำให้ยอดขายบุหรี่ลดลง และโดนบุหรี่มวนเองมาแย่งส่วนแบ่งการตลาดมากขึ้น
รมช.คลัง กล่าวว่า ในปี 2556 โรงงานยาสูบจะต้องรุกทำตลาดต่างประเทศทั่วโลก โดยจะต้องเพิ่มยอดขายให้ได้เท่าตัว จากปัจจุบัน 7 หมื่นล้านบาท เป็น 1.4 แสนล้านบาท ซึ่งขณะนี้ได้ให้โรงงานยาสูบทำรายละเอียดทั้งขนาดมวน รูปร่าง รส กลิ่น และหีบห่อบรรจุบุหรี่ที่ส่งไปขายต่างประเทศ ไม่ต้องมีการติดคำเตือนเหมือนบุหรี่ที่ขายในประเทศ ซึ่งโรงงานยาสูบไม่จำเป็นต้องเริ่มขยายตลาดต่างประเทศโดยเริ่มต้นแค่ประเทศในกลุ่มเออีซีเท่านั้น แต่ให้ขยายไปตลาดโลกที่มีประชากรถึง 6,000 ล้านคน 
นอกจากนี้ ยังให้โรงงานยาสูบทำบุหรี่ยี่ห้อใหม่ราคาถูกรุกตลาดล่าง หลังจากที่มีการเพิ่มภาษีบุหรี่ที่ผ่านมาทำให้ยอดขายลดลง ขณะที่ตลาดบุหรี่มวนเองขยายโตขึ้นอย่างรวดเร็วจนมีมูลค่าเท่ากับยอดขายบุหรี่ของโรงงานยาสูบ 
สำหรับยอดขายบุหรี่ของโรงงานยาสูบในปี 2554 มีมูลค่า 6.98 หมื่นล้านบาท ปี 2555 มีมูลค่า 7 หมื่นล้านบาท